
PENILLION 


A ddarllenwyd yn Bethesda-y-Fro ar yr achlysur o gyflwyno TYSTEB yn 
cynwys COD HARDD a DEUGAIN GINI i'r Parch. M. MORGAN, y 
Gweinidog, Nos Fercher, Ebrill 30ain, 1878. Gan y Parch. J. Davies, 


Taihirion. 


ce Dx 89009 vr oo 


Fe genid gynt fawlgerddi, 
Drwy Gymru a phob gwlad, 
I filwyr a'u gorchestion 
Ar greulon faes y gwaed; 
Gorfolid eu gwrhydri 
Yn llosgi ac yn lladd, 
Ag erchyll arfau difrod, 
Bob oed, bob rhyw, a gradd. 


Fe nyddai'r awen awdlau, 
Holl ansoddeiriau'r iaith 
Yn gelfydd a ddefnyddid, 
I foli'r anfad waith 
O lenwi a galanas 
Bob dinas, gwlad, a thre”, 
A pheri gwae a dychryn 
I ddisgyn ar bob lle. 


Cabolid cof-golofnau 
O'r marmor goreu gaed, 
Er coffa am bersonau 
Wnaeth lynau coch o waed, 
Wasgarodd bob trueni, 
Caledi, poen, a braw, 
Gofidiau a thrallodau, 
A dagrau ar bob llaw. 


f Canmolid hwy'n gyhoeddus 
Gan ddawnus wyr o ddysg, 
Mewn gwleddoedd gwych fe yfid 
Eu hiechyd gyda rhwysg, 
Tra gweildwon a'u rhai bychain 
Yn ochain dan eu clwy, 
Heb obaith cwrddyd yma 
A'u perthynasau mwy. 


D. Braidd byth y ceisid enwi 
Llesolwyr teulu dyn, 

Os na wnaed i'w dirmygu 
A'u cablu bob yr un, 

Ond heddyw hwy ddyrchefir 
Trwy'n bro-dir gyda blas, 

Hi aeth yn dro o'r diwedd 
Trwy lwydd efengyl gras. 

Mor weddaidd ar fynyddoedd 
A. chymoedd Gwalia wiw, 
Yw traed ei hefengylwyr, 
Dyngarwyr goreu'u rhyw ; 
Blagura eu rhinweddau 
Yn mywyd tyrfa fawr 
Gynt sathrent ddeddf y nefoedd 
O dan eu traed i lawr. 


Gwir barch a theimlad calon 
Brodorion da y Fro, 

At enwog wyr y pwlpud, 
Amlygid lawer tro; 

Eu bugail ymwrola, 
Ymrodda i'w lleshau, 

Ac wrth ei lewyrch yntau 
Maent hwythau'n llawenhau. 


Mae serth yr holl-eglwysi 
Yn llosgi'n deimlad byw 
At berson Mr. Morgan, 
Gwr anwyl, duwiol yw ; 
Mae'r dysteb heno'n tystio 
Fod iddo barch dinam, 
Ac nad oes i'w deimladau 
Neb wnelai unrhyw gam. 


Nid gwenau haul digwmwl 
Yn gwbl fu ei daith, 

Fe rwygwyd ei deimladau 
Gan angeu ambell waith. 
Ond balm i'w glwyfau dyfnion 

A'i holl archollion fu 
Sirioldeb ei gyfeillion 
A'u tirion wenau cu. 


10 Ei nawnddydd hyd yr afon 


Fo heb awelon croes, 
A'i ddiwedd yn dangnefedd 
Trwy rinwedd angeu loes ; 
Boed iddo oreu'r ddaear 
Tra byddo yma'n byw, 
Ac wedi hyny nefoedd 
Dragwyddol gyda Duw. 


























